Nog ŉ brand by Charlotte Maxeke-hospitaalDie Charlotte Maxeke- akademiese hospitaal in Johannesburg. (Foto: Facebook) Nog ŉ brand het laat Dinsdagaand by die Charlotte Maxeke-hospitaal in Johannesburg uitgebreek – net meer as ŉ jaar nadat ŉ brand wat 12 uur lank gewoed het dele van dié hospitaal verwoes het. Die jongste brand het by een van die hospitaal se ongebruikte parkeerterreine, wat tydens verlede jaar se brand verwoes is, uitgebreek. Die vlamme is egter vinnig geblus toe veiligheidspersoneel daarop afgekom en hulp ontbied het. Die Gautengse departement van gesondheid het in ŉ verklaring gesê dat veiligheidspersoneel die aand rook uit een van die hospitaal se strukture gewaar het. “Brandbestryders van die Johannesburg-metro is dadelik ontbied en kon die brand tot die vlak twee-parkering beperk en eindelik blus. Die Hillbrow-polisie is ook later na die toneel ontbied.” Volgens die departement het hierdie parkeerterrein in April verlede jaar skade opgedoen toe dele van die hospitaal aan die brand geraak het. “Hierdie vlak parkering is tans onder konstruksie en is nie toegangklik vir die publiek of personeel nie, maar slegs vir konstruksiespanne.” Personeel van die hospitaal, tesame met die fasiliteit se hoof van rampbestuur, het besluit om nie pasiënte uit die gebou te verwyder nie, aangesien die rookwalms nie ŉ groot bedreiging vir mense in die hospitaal ingehou het nie. Alle bedrywighede word soos normaal by die hospitaal voortgesit. “Die stand van sake word deur die multidissiplinêre span, wat op die toneel is om verdere stappe te bepaal, dopgehou,” sê die departement. Dit is nog nie duidelik wat die brand veroorsaak het nie, maar ŉ ondersoek is reeds na die voorval van stapel gestuur. Dele van die hospitaal wat verlede jaar erg deur die brand beskadig is, is reeds weer oopgestel, maar herstel- en opknappingswerk aan die res van die gebou sal egter eers teen November vanjaar voltooi wees. Dr. Joe Phaahla, minister van gesondheid, het vroeër vanjaar gesê dat blok twee van die fasiliteit in Julie oopgestel sal word, terwyl blok drie eers in Oktober in gebruik sal wees en blok vier en vyf in November. Die minister het aangedui dat die hele projek amper twee jaar sal neem om af te handel.